पत्रकारिता की एक नैतिक संहिता भी है। पहले आफ दि रिकार्ड बातचीत कोई छापता नहीं था। इस कारण अफसर पत्रकारों से वे बातें साझा करते थे जो अधिकारिक रूप से नहीं कही जा सकतीं। पत्रकार उनकी बात को उनके नाम से नहीं छापते थे लेकिन सिद्धान्त और व्यवहार के बीच की कई विसंगतियां उन्हें पता चल जाती हैं जिनसे समाज को दिशा देने वाला विश्लेषण वे तैयार कर लेते थे। आज यह लक्ष्मण रेखा मिट गयी है। बहला-फुसलाकर निजी बातचीत भी खुफिया रूप से रिकार्ड करके प्रसारित कर दी जाती है। यह तथाकथित निर्भीक पत्रकारिता कितनी थोथी है यह बात मुलायम सिंह के गत मुख्यमंत्रित्व काल में उजागर हो चुकी है जब आईबीएन-7 ने उत्तरप्रदेश के विधायकों और मंत्रियों का स्टिंग आपरेशन प्रसारित किया और उस पर विधानमंडल की जांच समिति गठित हो गयी उसने जब आईबीएन-7 से सीडी तलब की तो उसमें टेम्परिंग निकली। आईबीएन-7 के संपादक राजदीप सरदेसाई ने कहा कि उनके रिपोर्टर ने यह स्टिंग नहीं किया था। उन्होंने किसी दूसरे से सीडी खरीद ली थी जिससे यह चूक हुई। बहरहाल उन्हें माफी मांगनी पड़ी बड़े पत्रकार थे इसलिये बच गये वरना विशेषाधिकारों के उल्लंघन के आरोप में जेल पहुंच गये होते। सनसनी, अपराध, ग्लैमर बेचकर दुकानदारी चलाने का धंधा बन गया है आज पत्रकारिता। ऐसी पत्रकारिता लोगों की श्रद्धा व विश्वाश हासिल नहीं कर सकती। इस कारण पत्रकारों पर अत्याचार हों तो कहीं कोई सुगबुगाहट नहीं होती।